雪後步至江亭
作者：周紫芝
朝代：宋

paragraphs: 老人攜家無窟穴，晚得一邱藏曲折。
今朝日出天色佳，拄杖來看山頂雪。
青山疊疊幾十峰，桃竹班班三百節。
山晴顔色看轉好，老健脚力殊未竭。
出門暮色尚餘霞，步到江亭已生月。
歸來附火却關門，茶熟詩成意良悅。
客有勸我勿作詩，奈此江山兩奇絕。
捫鬚仰面看屋梁，心自知之口無說。
天將此段付詩人，世間那有閑風月。